A BIZOTTSÁG 1191/2006/EK RENDELETE
(2006. augusztus 4.)
a sertéshúságazatra vonatkozóan vámkontingens megnyitásáról és kezeléséről szóló 1458/2003/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a sertéshús piacának közös szervezéséről szóló, 1975. október 29-i 2759/75/EGK tanácsi rendeletre (1) és különösen annak 8. cikke (2) bekezdésére és 11. cikke (1) bekezdésére,
mivel:
(1)
Az 1458/2003/EK bizottsági rendelet (2) rendelkezik vámkontingens megnyitásáról és kezeléséről a sertéshús-ágazatban.
(2)
A 2006/333/EK tanácsi határozattal (3) jóváhagyott, az Európai Közösség és az Amerikai Egyesült Államok között az 1994. évi Általános Vám- és Kereskedelmi Egyezmény (GATT) XXIV. cikkének 6. pontja és XXVIII. cikke értelmében levélváltás formájában létrejött megállapodás (4) előírja, hogy a sertéshúsra vonatkozó éves behozatali vámkontingenst erga omnes alapon 1 430 tonnával növelni kell.
(3)
Azokat a hivatkozásokat, amelyeknek szerepelniük kell a behozatali engedély iránti kérelmekben, a Közösség hivatalos nyelveinek valamelyikén kell feltüntetni.
(4)
Az Európai Unió 2007. január 1-jei, Bulgáriával és Romániával történő esetleges kibővülésére figyelemmel célszerű egy, a jelenleg érvényben lévőtől különböző időszakot előírni a 2007. év első negyedévére vonatkozó engedélykérelmek benyújtása tekintetében.
(5)
Az 1458/2003/EK rendeletet ennek megfelelően módosítani kell.
(6)
Az e rendeletben előírt intézkedések összhangban vannak a Sertéshúspiaci Irányítóbizottság véleményével,
ELFOGADTA EZT A RENDELETET:
1. cikk
Az 1458/2003/EK rendelet a következőképpen módosul:
1.
A 4. cikk d) és e) pontja helyébe a következő szöveg lép:
„d)
Az engedélykérelmek és az engedélyek 20. rovatában fel kell tüntetni az Ia. mellékletben szereplő bejegyzések egyikét;
e)
Az engedélyek 24. rovatában fel kell tüntetni az Ib. mellékletben szereplő bejegyzések egyikét.”
2.
Az 5. cikk (1) bekezdése a következő albekezdéssel egészül ki:
„A 2007. január 1-jétőlmárcius 31-ig terjedő időszakra vonatkozó engedélykérelmeket azonban 2007 januárjának első tizenöt napja során kell benyújtani.”
3.
Az I-IV. melléklet helyébe e rendelet mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2006. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. augusztus 4-én.